#### Výzva na predkladanie cenových ponúk

#### (prieskum trhu realizovaný prostredníctvom Výzvy na predkladanie cenových ponúk)

**1.Obstarávateľ:**

Dopravný podnik mesta Žiliny s.r.o., Kvačalova 2, 011 40 Žilina (IČO: 36 007 099)

Dopravný podnik mesta Žiliny s.r.o. je podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov obstarávateľ podľa § 9 ods. 1 písm. a), ktorý vykonáva vybrané činnosti ustanovené v § 9 ods. 6 a 7 cit. zákona.

**2.Kontaktná osoba:**

Ing. Peter Ďurkovský (e-mail: peter.durkovsky@dpmz.sk, tel.: +421415660168)

**3.Názov zákazky:**

**Dodávka a montáž zariadení na detekciu úniku metánu CH4 (zemný plyn), oxidu uhoľnatého CO a servis plynových kotlov v plynovej kotolni DPMŽ – prevádzka Kvačalova ul. Žilina**

Spoločný slovník obstarávania (CPV kód): 50531100-7 Opravy a údržba kotlov

 45255400-3 Montážne práce

 45111300-1 Demontážne práce

Zverejnenie zákazky: webové sídlo obstarávateľa

<http://www.dpmz.sk/prieskum-trhu---zakazky-v-hodnote-do-10-000-eur/>

Predpokladaná hodnota zákazky: 3 382,43 EUR bez DPH

**4.Opis predmetu zákazky, technická špecifikácia a ďalšie požiadavky obstarávateľa:**

Predmetom obstarávania je zákazka na poskytnutie služby spojená s dodávkou tovaru (materiálu), ktorou sa v tomto prípade rozumie dodávka a montáž zariadení na detekciu úniku metánu – CH4 a oxidu uhoľnatého – CO vrátane vybraných servisných úkonov a montážnych/demontážnych prác resp. činností vykonaných na UTZ (plynových/tlakových zariadení) obstarávateľa.

Objekt a zariadenia plynovej kotolne obstarávateľa podlieha vyhláške Ministerstva dopravy, pôšt a telekomunikácií Slovenskej republiky č. 205/2010 Z. z. o určených technických zariadeniach a určených činnostiach a činnostiach na určených technických zariadeniach.

Plynové a tlakové zariadenia obstarávateľa sú súčasťou plynovej kotolne 1. kategórie podľa STN 070703.

*Špecifikácia UTZ plynových zariadení:*

P5 – zariadenia na znižovanie tlaku plynu

P6 – stredotlakové a nízkotlakové plynovody, priemyselné plynovody

P8 – plynové kotolne a zariadenia na spotrebu plynov spaľovaním so súčtom výkonov kotlov väčších ako 50 kW a priemyselné plynové zariadenia na spotrebu plynov spaľovaním s výkonom väčším ako 50 kW

*Špecifikácia UTZ tlakových zariadení:*

K5 – tlakové celky teplovodných a nízkotlakových parných kotolní

K8 – tlakové nádoby stabilné

Charakteristika prevádzkovaných plynových kotlov v plynovej kotolni obstarávateľa:

**K2:** plynový stacionárny kotol, typ kotla PGVE 160 o výkone 1 750 kW (rok výroby 1989, výrobné číslo: 9422) a pretlakový plynový horák PHD 200 PZ o výkone 2 200 kW – odvod spalín do komína, vyhotovenie „B“.

**K4:** plynový stacionárny kotol, typ kotla KDVE 160 o výkone 1 700 kW (rok výroby 1993, výrobné číslo 12 278) a pretlakový plynový horák APH 25 PZ o výkone 2 600 kW – odvod spalín do komína, vyhotovenie „B“.

Plynová kotolňa s kotlami K2 a K4 sa nachádza pri sídle obstarávateľa na ul. Kvačalova 800/4 Žilina - Závodie.

**Montážne činnosti a práce vykonané na UTZ (plynových zariadeniach) kotolne budú zahŕňať:**

-servis plynových kotlov K2 a K4,

-kalibráciu tlakomerov v kotolni (plynový rozvod) – 8x,

-kalibráciu teplomerov v kotolni (rozvod vyk. vody) – 7x

-kalibráciu tlakomerov v kotolni (rozvod vyk. vody a vzduchu) – 14x

-kalibráciu teplomerov v kotolni (odvod spalín) – 2x

-kalibráciu tlakomerov v kotolni (odvod spalín) – 2x

-montáž vzorkovacieho ventila – 3x,

-montáž trojcestného ventila – 5x,

-montáž 4 detektorov CH4 v kotolni,

-montáž detektora CH4 Ex v regulačnej zostave – 1x,

-montáž 2 detektorov CO v kotolni.

**Obstarávateľ predpokladá nasledovnú spotrebu materiálu:**

-detektor CH4 v kotolni – 4x,

-detektor CH4 Ex regulačná zostava – 1x,

-detektor CO v kotolni – 2x,

-napájací zdroj 2x vrátane rozvádzača,

-kábel napr. JYTY 4x1 – 150 m,

-vzorkovací ventil – 3 x,

Trojcestný ventil – 5 x.

Každý uchádzač musí predložiť ponuku na celý predmet zákazky, t.j. musí naceniť všetky činnosti/práce a materiál, ktoré sú potrebné na realizovanie predmetu zákazky. Do ceny spolu za predmet zákazky musia byť zahrnuté aj dopravné náklady a všetky súvisiace náklady spojené so zákazkou.

**5.Obhliadka a vysvetľovanie:**

V prípade potreby obhliadky miesta realizovania zákazky (plynová kotolňa obstarávateľa) kontaktujte zamestnanca dopravného podniku: Ing. Marián Janoš (tel.: 041/5660140, e-mail: marian.janos@dpmz.sk).

**6.Typ uzavretej zmluvy s úspešným uchádzačom a termín dodania predmetu zákazky:**

Objednávka vystavená na základe cenovej ponuky úspešného uchádzača.

Objednávka bude vystavená elektronicky bezodkladne po vyhodnotení cenových ponúk.

Obstarávateľ požaduje bezodkladnú realizáciu predmetu zákazky po potvrdení prijatej objednávky úspešným uchádzačom.

**7.Financovanie predmetu zákazky:**

Obstarávateľ neposkytuje zálohové platby na realizáciu predmetu zákazky.

Financovanie predmetu zákazky: z vlastných finančných prostriedkov obstarávateľa.

Toto obstarávanie nie je nadlimitnou zákazkou v zmysle zákona 343/2015 Z. z. (viď finančný limit pre nadlimitnú zákazku platný pre obstarávateľa).

Obstarávateľ realizuje toto obstarávanie postupom prieskumu trhu prostredníctvom výzvy na predkladanie cenových ponúk. Uvedený postup obstarávania zákon č. 343/2015 Z. z. neupravuje.

**8.Ponuka uchádzača bude pozostávať z predloženia nasledovných dokladov:**

**a)Čestné vyhlásenie** (potvrdené oprávnenou osobou uchádzača), že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.). Uchádzač použije formulár čestného vyhlásenia uvedený v **Prílohe č. 1** tejto výzvy. Uchádzač Prílohu č. 1 vyplní, podpíše a spolu s ponukou ju doručí v elektronickej forme v needitovateľnom formáte (napr. PDF., JPG,...) e-mailom na adresu podľa bodu 10. tejto výzvy.

Pre hospodárske subjekty (záujemcov/uchádzačov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty nepredkladajú doklad podľa bodu 8. písm. a) tejto výzvy a obstarávateľ si túto skutočnosť overí náhľadom do Zoznamu hospodárskych subjektov.

**b)Ponuka** (potvrdená oprávnenou osobou uchádzača). Každý uchádzač musí predložiť ponuku na celý predmet zákazky, t.j. musí naceniť všetky práce/úkony a materiál, ktoré sú potrebné na opravu predmetného kotla. Do ceny spolu za predmet zákazky musia byť zahrnuté aj dopravné náklady a všetky náklady spojené s realizáciou zákazky. Platiteľ dane z pridanej hodnoty (DPH) uvedie cenu v EUR bez DPH, výšku DPH a cenu v EUR s DPH. Uchádzač, ktorý nie je platiteľom DPH upozorní na túto skutočnosť v ponuke.

Uchádzač doručí ponuku v needitovateľnom formáte (napr. PDF., JPG,...) e-mailom na adresu podľa bodu 10. tejto výzvy.

**c)Doklad/y –** na základe ktorého/ktorých je uchádzač oprávnený vykonávať činnosti, ktoré sú predmetom zákazky.

Na tieto účely uchádzač v ponuke predloží v elektronickej forme (v needitovateľnom formáte napr. .PDF, .JPG...a iné) platný/é doklad/y, ktorý/é vydal Dopravný Úrad, Bratislava (vydaný/é podľa § 17 zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov) a vyhlášky Ministerstva dopravy, pôšt a telekomunikácií Slovenskej republiky č. 205/2010 Z. z. o určených technických zariadeniach a určených činnostiach a činnostiach na určených technických zariadeniach ktorý/é oprávňuje/ú uchádzača na:

 -vykonávanie montáží, opráv, rekonštrukcií, revízií a skúšok určených technických zariadení plynových (v rozsahu: P5, P6, P8);

 -vykonávanie montáží, opráv, rekonštrukcií a revízií určených technických zariadení tlakových (v rozsahu: K5, K8).

Doklad/y doručí e-mailom na adresu podľa bodu 10. tejto výzvy

**d)Doklad o oprávnení poskytovať službu, dodávať tovar, resp. uskutočňovať stavebné práce** – Nakoľko obstarávateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (záujemcom/uchádzačom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa bodu 8. písm. d) tejto výzvy, nakoľko si ho obstarávateľ dokáže zabezpečiť a skutočnosti overiť v príslušnom informačnom systéme verejnej správy. Hospodárske subjekty so sídlom mimo územia Slovenskej republiky predkladajú doklad podľa bodu 8. písm. d) tejto výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla hospodárskeho subjektu), ktorý nemusí byť úradne overený, a predkladá ho v  needitovateľnom formáte (napr. PDF., JPG,...) e-mailom na adresu podľa bodu 10. tejto výzvy.

Pre hospodárske subjekty (záujemcov/uchádzačov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e) platne zapísanú podľa vyššie cit. zákona, tak tieto hospodárske subjekty nepredkladajú doklad podľa bodu 8. písm. d) tejto výzvy a obstarávateľ si túto skutočnosť overí náhľadom do Zoznamu hospodárskych subjektov.

**9.Hodnotiace kritérium a výber úspešného uchádzača:**

Ponuky uchádzačov budú vyhodnotené na základe kritéria, ktorým je **najnižšia cena**. Úspešným bude uchádzač, ktorý obstarávateľovi ponúkne najnižšiu cenu spolu v EUR za realizáciu celej zákazky, opísanú a špecifikovanú v bode 4. tejto výzvy.

Do vyhodnotenia na základe hodnotiaceho kritéria budú zaradené iba ponuky uchádzačov, ktoré obsahujú doklady/dokumenty podľa požiadaviek a pokynov uvedených v bode 8. tejto výzvy.

**10.Spôsob predkladania cenových ponúk:**

Doklady podľa bodu 8. tejto výzvy, ktoré tvoria ponuku uchádzača, predloží uchádzač v needitovateľnom formáte (napr. ako súbor .PDF, .JPG.... a iné) elektronickou poštou (e-mailom) **na e-mailovú adresu:** **peter.durkovsky@dpmz.sk**

**11.Lehota na predkladanie cenových ponúk:**

Ponuku, t.j. doklady podľa bodu 8. tejto výzvy je potrebné doručiť na e-mailovú adresu uvedenú v bode 10. tejto výzvy do **17.03.2020** (vrátane tohto dňa).

**12.Požadovaná platnosť cenovej ponuky:**

Do 30.04.2020

**13.Komunikácia a jazyk:**

Obstarávateľ určil v tomto obstarávaní spôsob komunikácie elektronickou poštou (e-mailom) v štátnom jazyku, t.j. v slovenskom jazyku. Český jazyk je rovnako akceptovaný. Doklady predložené v inom jazyku ako v slovenskom alebo českom jazyku musia byť predložené v pôvodnom jazyku a predložený musí byť ich úradný preklad do slovenského prípadne českého jazyka.

**14.Lehota na oznámenie výsledku prieskumu trhu:**

do 25.03.2020 (e-mailom)

Informácia o výsledku prieskumu trhu bude oznámená všetkým uchádzačom, ktorí predložili cenovú ponuku a bude zároveň zverejnená v príslušnej sekcii (verejné obstarávanie/prieskumy trhu do 10 000 EUR) na webovom sídle obstarávateľa.

**15.Doplňujúce informácie:**

**-**Všetky výdavky a náklady spojené s prípravou a predkladaním ponuky znáša záujemca o zákazku bez finančného nároku voči obstarávateľovi a to bez ohľadu na výsledok prieskumu trhu.

-Obstarávateľ si vyhradzuje právo nevybrať ani jednu z cenových ponúk v prípade neobvykle vysokých ponukových cien uchádzačov a zrušiť postup zadávania zákazky v prípade, ak všetky ponuky prekročia výšku finančných prostriedkov, ktorú môže obstarávateľ použiť na financovanie predmetu zákazky. Tiež si vyhradzuje právo zrušiť obstarávanie predmetu zákazky, ak sa zmenili okolnosti , za ktorých bol prieskum trhu začatý, alebo môže prieskum trhu zrušiť, pokiaľ bola obstarávateľovi predložená iba jedna cenová ponuka, resp. ak iba jedna cenová ponuka splnila všetky požiadavky obstarávateľa uvedené vo Výzve na predkladanie ponúk.

-Obstarávateľ si vyhradzuje právo zrušiť tento prieskum trhu v prípade, ak na predmet zákazky nebola predložená v lehote na predkladanie ponúk žiadna ponuka.

**V Žiline, 10.03.2020**

Vypracoval: Ing. Peter Ďurkovský, odd. verejného obstarávania

**Príloha č. 1: Čestné vyhlásenie**

**Názov zákazky:** Dodávka a montáž zariadení na detekciu úniku metánu CH4 (zemný plyn), oxidu uhoľnatého CO a servis plynových kotlov v plynovej kotolni DPMŽ – prevádzka Kvačalova ul. Žilina

**Obstarávateľ:** Dopravný podnik mesta Žiliny s.r.o., Kvačalova 2, 011 40 Žilina

**Vyplní uchádzač:**

**Čestné vyhlásenie**

Ako oprávnená osoba uchádzača čestne vyhlasujem, že uchádzač *(uviesť obchodné meno, adresu)* nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.).

V ........................ , dňa ............................

 .....................................................

 Meno a priezvisko, podpis oprávnenej osoby uchádzača a odtlačok pečiatky uchádzača